KIRJALLINEN KYSYMYS E-2290/00

esittäjä(t): Nicholas Clegg (ELDR) komissiolle

(11. heinäkuuta 2000)

Aihe: Tuberkuloosin vastainen Dots-ohjelma

Onko komissio tietoinen Maailmanpankin ja Maailman terveysjärjestön WHO:n suuresti ylistämästä tuberkuloosin hoitoon tarkoitetusta Dots-menetelmästä?

Miten EU tukee tällä hetkellä Dots-ohjelmaa?

Miten EU aikoo tukea Dots-ohjelmaa tulevaisuudessa?

David Byrnen komission puolesta antama vastaus

(18. syyskuuta 2000)

Komissio tuntee Maailman terveysjärjestön (WHO) toiminnan tuberkuloosin alalla ja antaa sille täyden tukensa. Esimerkkinä voidaan mainita vaikkapa Stop TB -aloite, joka perustuu DOTS-strategiaan (directly observed therapy short course).

Useat yhteisön toteuttamista aloitteista ovat tärkeitä tuberkuloosin torjunnan kannalta niin Euroopassa kuin muualla maailmassa. Yhteisössä toimii esimerkiksi tartuntatautien epidemiologisen seurannan ja valvonnan verkosto(1), joka luo pysyvän keskusteluyhteyden tartuntatautien parissa toimivien laitosten ja kansanterveysviranomaisten välille. Hankinnaista immuunivajausta (aidsia) ja muita tartuntatauteja koskevasta yhteisön toimintaohjelmasta(2) annetaan rahoitusapua eri hankkeille, kuten Euro-TB-hankkeelle (tuberkuloosin seuranta 51 maassa WHO:n Euroopan alueella). Keski- ja Itä-Euroopan maille ja uusille itsenäisille valtioille suuntautuvissa avustusohjelmissa annetaan rahoitusta tautien ehkäisyyn ja torjuntaan sekä terveydenhoitojärjestelmien uudistamiseen keskittyville hankkeille. Komissio aikoo toteuttaa Ukrainassa Tacis-hankkeen osana vuoden 2000 toimintaohjelmaa auttaakseen tuberkuloosin torjunnassa. Tarkoituksena on käyttää WHO:n suosittelemaa DOTS-strategiaa ja tuottaa hyvien valmistuskäytänteiden mukaisia tuberkuloosilääkkeitä.

Kehitysyhteistyöpolitiikan alalla yhteisö on vastikään toistanut sitoumuksensa torjua kolmea tärkeintä terveyteen liittyvää vitsausta Afrikassa eli ihmisen immuunikatovirusta (hiv/aids), malariaa ja tuberkuloosia. Kehitysmaiden kanssa tehtävää kansainvälistä yhteistyötä koskevan INCO-ohjelman yhteydessä komissio rahoittaa Sambiassa hankkeen, jolla pyritään hajauttamaan tuberkuloosin hoitoa käyttämällä DOTS-strategiaa (1 miljoona euroa).

Komissio on humanitaarisen avun kautta rahoittanut viime vuosina Venäjällä DOTS-strategiaan perustuvia tuberkuloosin torjuntahankkeita noin kolmella miljoonalla eurolla. Lisäksi komissio on rahoittanut muita tuberkuloosin torjuntaan liittyviä hankkeita Venäjällä, Valko-Venäjällä, Moldovassa ja Ukrainassa yhteensä noin kahdeksalla miljoonalla eurolla.

Yhteisön tutkimuspolitiikassa viidennen puiteohjelman yhteydessä kansainvälisen yhteistyön painopistealana on kehitystä edistävä tutkimus, ja tartuntataudit ovat avaintoiminto, jolla tuetaan tärkeitä tuberkuloosirokotteeseen ja lääkkeen kehittämiseen sekä epidemiologiaan ja diagnosointiin liittyviä hankkeita.

Nämä yhteisön toimet, joilla täydennetään kansallisten viranomaisten ja kansainvälisten järjestöjen toteuttamia aloitteita, osoittavat todellista sitoutumista tuberkuloosin torjuntaan kaikkialla maailmassa.

(1) Euroopan parlamentin ja neuvoston päätös N:o 2119/98/EY, tehty 24.9.1998, EYVL L 268, 3.10.1998.

(2) Euroopan parlamentin ja neuvoston päätös N:o 647/96/EY, tehty 29.3.1996, EYVL L 95, 16.4.1996.